Vrou gevonnis ná sy kleuter aanrandNoria Ziburawa is Vrydag deur die Potchefstroomse landdroshof in Noordwes gevonnis nadat sy vroeër die maand aan die aanranding van ŉ kleuter skuldig bevind is. (Foto: Google) ŉ 50-jarige vrou is Vrydag deur die Potchefstroomse landdroshof in Noordwes gevonnis nadat sy vroeër die maand aan die aanranding van ŉ kleuter skuldig bevind is. Volgens die polisie het die aanranding onder hul aandag gekom nadat ŉ video van die voorval aan die begin van die jaar versprei is. In die video kan glo gesien word hoe die vrou, Noria Ziburawa, ŉ halfnaakte kleuter aanrand. Dit is nie duidelik wat haar verwantskap aan die kind is nie. ŉ Ondersoek na die voorval het die polisie op 13 Januarie na ŉ gebou in Walter Sisulustraat gelei, waar Noria Ziburawa met 32 kinders in haar sorg betrap is. Onder dié was ook die jong slagoffer. Volgens kapt. Sam Tselanyane, polisiewoordvoerder, is die vrou onmiddellik in hegtenis geneem en is alle belanghebbendes, asook die welsyn, na die toneel ontbied. Ziburawa is van aanranding met die doel om ernstig te beseer aangekla, asook dat sy onwettig in Suid-Afrika woon. Sy het vir die eerste keer op 14 Januarie in die hof verskyn waar sy skuld op albei aanklagte teen haar erken het. Ziburawa is ŉ boete van R3 000 of 18 maande tronkstraf vir die aanrandingsklag opgelê. Haar vonnis is vir vyf jaar opgeskort op voorwaarde dat sy nie gedurende hierdie tydperk aan ŉ soortgelyke klag skuldig bevind word nie. Die hof het haar op die tweede aanklag tot ses maande tronkstraf of ŉ boete van R800 gevonnis. Dié vonnis is vir drie jaar met dieselfde voorwaardes opgeskort. Dit is nie duidelik waar Ziburawa oorspronklik vandaan kom nie.